শেখ হাসিনার নেতৃত্বে বাংলাদেশ বদলে গেছে: তথ্যমন্ত্রী
তথ্যমন্ত্রী ড. হাছান মাহমুদ বলেছেন, পল্লী কবি জসীম উদ্দীন কুঁড়ে ঘর নিয়ে কবিতা লিখেছেন, এখন দেশে কুঁড়ে ঘর খুঁজে পাওয়া যায় না। কুঁড়ে ঘর এখন টিনের চালা হয়ে গেছে, কুঁড়ে ঘর আছে কবিতায়, বইয়ের পাতায়। বাংলাদেশ বদলে গেছে বঙ্গবন্ধু কন্যা শেখ হাসিনার নেতৃত্বে।







বৃহস্পতিবার দুপুরে চাঁপাইনবাবগঞ্জ জেলা আওয়ামী লীগের ত্রিবার্ষিক সম্মেলনে তিনি এ সব কথা বলেন।




ড. হাছান মাহমুদ বলেন, বাংলাদেশে এখন খালি পায়ে কোনো মানুষ দেখা যায় না, এটা হল দিনবদল। ১৫ কোটি মানুষের হাতে এখন মোবাইল, এটাই ডিজিটাল বাংলাদেশ। কোনো ভিক্ষুক এখন চাল ভিক্ষা নেয় না, দুই টাকা দিলে গালি দেয়, পাঁচ টাকা দিলে তাকিয়ে থাকে আর দশ টাকা দিলে মোটামুটি খুশি হয়- এটাই দিন বদল।
খালেদা জিয়ার অসুস্থতার মধ্যেই বিএনপির রাজনীতি বলে মন্তব্য করে তিনি বলেন, বিএনপির রাজনীতি খালেদা জিয়ার হাঁটুর ব্যথা আর কোমড়ের ব্যথার মধ্যে ঢুকে গেছে। জনগণের কোনো কথা নেই, খালেদা জিয়ার টেম্পারেচার বাড়ছে, খালেদা জিয়ার টেম্পারেচার কমছে, ওদের রাজনীতি এখন খালেদা জিয়ার টেম্পারেচারের মধ্যে।
তথ্যমন্ত্রী বলেন, খালেদা জিয়ার কারাগারে দুই বছর পূর্তিতে বিএনপি’র ছেলে-মেয়েরা যেভাবে ব্যান্ডের তালে তালে নাচল আর যুব মহিলা দলের মেয়েরা যেভাবে সাঁজগোজ করল, তাতে মনে হয় খালেদা জিয়া জেলে থাকাতে তারা খুব খুশি হয়েছে।
তিনি বলেন, আইন-আদালত নিয়ে কথা বলার অধিকার বিএনপির নেই। বিএনপির আমলে আদালতের স্বাধীনতা ছিল না। তারা ল’ডিগ্রি ছাড়া লোককে হাইকোর্টের বিচারক বানিয়েছে, তারা রাতে কোর্ট বসিয়ে বিচার করেছে, দিনে প্রধান বিচারপতির দরজায় লাথি মেরেছে, তারাই আবার আদালত নিয়ে বড় বড় কথা বলে।
তিনি আরও বলেন, আজ  বাংলাদেশে বিচারব্যবস্থা স্বাধীনভাবে কাজ করছে। তার প্রমাণ পিরোজপুর। সেখানকার আওয়ামী লীগের সাবেক এমপির বিরুদ্ধে মামলা হয়েছে। এ ছাড়াও আওয়ামী লীগের অসংখ্য নেতাকর্মী অপরাধের দায়ে কারাগারে রয়েছে। আর বিচারক বদলির বিষয়ে ইতিমধ্যে আইনমন্ত্রী ব্যাখ্যা দিয়েছেন।
জেলা আওয়ামী লীগের সভাপতি মঈনুদ্দীন মণ্ডলের সভাপতিত্বে সম্মেলনে প্রধান অতিথি ছিলেন আওয়ামী লীগের প্রেসিডিয়াম সদস্য মোহাম্মদ নাসিম। অন্যান্যের মধ্যে বক্তব্য রাখেন সাংগঠনিক সম্পাদক এসএম কামাল হোসেন, কেন্দ্রীয় কমিটির সদস্য নুরুল ইসলাম ঠাণ্ডু, বেগম আখতার জাহান, সাহাবউদ্দীন ফরাজী, ডা. শিমুল এমপি, ফেরদৌসী ইসলাম জেসি এমপি, জেলা আওয়ামী লীগের সাধারণ সম্পাদক আবদুল ওদদু প্রমুখ।

তথ্যমন্ত্রী ড. হাছান মাহমুদ বলেছেন, পল্লী কবি জসীম উদ্দীন কুঁড়ে ঘর নিয়ে কবিতা লিখেছেন, এখন দেশে কুঁড়ে ঘর খুঁজে পাওয়া যায় না। কুঁড়ে ঘর এখন টিনের চালা হয়ে গেছে, কুঁড়ে ঘর আছে কবিতায়, বইয়ের পাতায়। বাংলাদেশ বদলে গেছে বঙ্গবন্ধু কন্যা শেখ হাসিনার নেতৃত্বে।